ไฟแนนซ์ทูเดย์
...ช่วงนี้สื่อทำงานยากมาก เพราะบรรดาผู้มีตำแหน่งรับผิดชอบงานหลวง ต่างพากันรูดซิบปาก ถามอะไรก็ใช้วิธีการไม่พูด ไม่ว่าจะเป็นเรื่องเล็กหรือเรื่องใหญ่ บางคนใช้วิธีการหนีกันดื้อๆ แบบแอบออกประตูนั้น หลบไปประตูนี้ เพื่อจะได้ไม่ต้องเจอกับนักข่าว
12 พ.ย. 2555

...ช่วงนี้สื่อทำงานยากมาก เพราะบรรดาผู้มีตำแหน่งรับผิดชอบงานหลวง ต่างพากันรูดซิบปาก ถามอะไรก็ใช้วิธีการไม่พูด ไม่ว่าจะเป็นเรื่องเล็กหรือเรื่องใหญ่ บางคนใช้วิธีการหนีกันดื้อๆ แบบแอบออกประตูนั้น หลบไปประตูนี้ เพื่อจะได้ไม่ต้องเจอกับนักข่าว
เรื่องนี้ ช.ชดา เห็นแล้วสะท้อนใจ เพราะบางคนมีตำแหน่งใหญ่โตถึงเจ้ากระทรวง ความสง่างามในตำแหน่งไม่มีหรืออย่างไรถึงจะต้องหลบ เดินอย่างสง่าผ่าเผยออกมา ไม่พูดก็ได้ถ้าไม่อยากพูด หลบไปหนีมาเห็นแล้วรู้สึกแย่ และขอบอกว่าเป็นเรื่องที่เสียโหงวเฮ้ง ฮวงจุ้ยที่สุด หากผู้นำองค์กรต้องหลบเข้าออกประตูหลัง เข้าประตูหน้าไม่ได้ ตัวท่านนั่นเองที่จะเสื่อม
...หลายคนโดนเกสตาโปของรัฐบาล ตามเซนเซอร์ พูดอะไรออกไป ก็จะโดนคนท้วมๆ โทรศัพท์ไปต่อว่าต่อขาน ถ้าแตะให้รัฐบาลเสียภาพลักษณ์เมื่อไหร่เป็นโดน จนข้าราชการประจำไม่กล้าพูดอะไร ก็เป็นเสียอย่างนี้ มิน่าม็อบ เสธ.อ้ายถึงได้เริ่มปลุกขึ้น
...ช.ชดา ชวนดู สารคดีอิงประวัติศาสตร์ชาติไทย 9 ทัพ ที่ธนาคารกสิกรไทย จับมือกับกองทัพไทยสร้างเฉลิมพระเกียรติ สมเด็จพระนางเจ้าฯ พระบรมราชินีนาถ ได้ฤกษ์ฉายทาง ททบ. 5 แล้ว เวลา 22.00 ถึง 22.30 น. ทุกวันเสาร์ และ อาทิตย์ ขอดู 2 ตอนแรกแล้วต้องชมโปรดักชันว่า ถ่ายภาพได้สวยจริงๆ 
...จู่ๆ ก็งานเข้า องค์อร อาภากร ณ อยุธยา ผู้ช่วยผู้จัดการใหญ่อาวุโส ธนาคารไทยพาณิชย์ ไปร่วมเปิดงานมันนีเอ็กซ์โป ที่ จ.เชียงใหม่ ขากลับได้รับรายงานเรื่อง รปภ.ของธนาคารใช้ความรุนแรง อย่างไม่สุภาพ กับนักข่าวที่ไปดักรอทำข่าวที่สำนักรัชโยธิน ในฐานะที่ดูแลงานพีอาร์ ทันทีที่ทราบสถานการณ์ก็รีบโทรขอโทษสื่อวุ่นไปหมด ไม่มีใครโกรธคุณองค์อร เพราะไม่ได้อยู่ในเหตุการณ์ แต่โกรธรปภ.ที่เอาศอกดันนมนักข่าวต่างหาก
...มีใบปลิวจากธนาคารออมสิน เขียนมาขอความเป็นธรรมให้กับพนักงาน โจมตีการทำงานของ พรรณี สถาวโรดม ประธานกรรมการธนาคารออมสินมากมายก่ายกอง หลายข้อหา ช.ชดาขอเวลาตรวจสอบ ได้ความประการใดจะมารายงานว่าอะไรคือจริง อะไรคือเท็จ